Kurdistan de cenazeyê bi seyan kesanê ke qedexeyê tebervejîyayîşê ke 24’ê Temuz a 2015’î de  ameyî despêkerdene hetê dewlete ra ameyî qetilkerdene goristananê bêkesan de yê. Dewlete bi waştişê merdeyan ra qesasgirewtişî dest nayo meyîtan ser.
16’ê Tebax a 2015’î ra heta 1’ê Hezîran a 2017’î Amed de 127, Mêrdîn de 32, Colemêrg de 20, Şirnex de 13, Bedlîs de 8, Êlîh de 3, Mûş de 4, Çewlîg de 5 Dêrsim de 5, û Xarpêt de yew rey temamî de 10 bajaran û  tewr tay 43 qezayan de bi fermî tesbît kerde tewr tay 218 rey bêdem û heme roje qedexeyê tebervejîyayîşî ame îlankerdene.
Nê qedexeyan de hêrişê hêzanê dewlete de bi seyan kesî ameyî qetilkerdene û cenazeyê înan rixmê muracatê merdimanê înan nêdîyayî. Cenazeyî bajaranê cîya cîyayan de goristananê bêkesan de yê. Hetê bînî ra Dewa Oleka Jorî ya Bedlîsî de Goristanê Garzanî gorî ameyî weşanayene û 267 cenazeyî ameyî remnayene û nînan ra 265 cenazeyî 19’ê Kanûn a 2017’î ra Sazîya Tibê Edlîyî yê Stanbolî de yê. Nê roşan de zî bi seyan cenazeyi qûran û dûayan ra mehrûm ê û merdimê înan reyna bi hesereta gorêk kewenê roşan.
